በመላ ሀገሪቱ ከ3ነጥብ 9 ቢሊየን በላይ ችግኞች ተተከሉ -ሚኒስትሩ
እየተጠናቀቀ ባለው ክረምት 4ነጥብ 3 ቢሊየን ነበር ዕቅዱ አሁን ግን 3 ነጥብ 92 ቢሊየን ችግኞች መተከላቸውን የአከባቢ ፣ደንና የአየር ለውጥ ሚኒስቴር አስታወቀ ፡፡አቶ ነጋሽ መብራት የህዝብ ግንኙነት ባለሙያ ዛሬ ለዋልታ እንደገለጹት ፤እስካሁን ባለው መረጃ የተከላው ስራ የተጠናቀቀ ሲሆን፤ በአንዳንድ ዘግይቶ ተከላ በጀመሩና ሪፖርት በወቅቱ ባለመምጣቱ ምክንያት ከዕቅዱ 3 ነጥብ 92 ቢሊየን ችግኞች ተተክለዋል ፡፡በአንድ ሄክታር 250 ሺህ ችግኞች መተከላቸውንም የጠቆሙት አቶ ነጋሽ ፤ችግኞቹ የህብረተሰቡን ገቢ የሚያጎለብቱ ኢኮኖሚያዊ ፋይዳ ያላቸው፣ ለማጎዶና ለተለያዩ አገልግለቶች የሚውሉ መሆናቸውን አስረድተዋል ፡፡ዘንድሮ በተለይም በአማራና በኦሮሚያ ክልሎች ደን በሳይንሳዊ መንገድ እንዴት መተከል እንዳለበት ለ800 ባለሙያዎች የግንዛቤ ማስጨበጫ ስራ ተከናውኗል ፡፡የችግኝ ተከላው በዘመቻ ስራ ማከናወን ለብክነት ስለሚዳርግ አይደገፍም ያሉት ባለሙያው በአንዳንድ ማህበራት ግን ጥንቃቄ የተሞላበት በዘመቻ ማካሄዳቸውን አስረድተዋል፡፡በዚሁም ችግኞች በዘመቻ ስራ ተወስደው እንዳይጣሉና እንዳይባክኑ አተካከል ላይ የድጋፍና ክተትልና ድጋፍ መደረጉን አብራርተዋል ፡፡ባለፈው ተመሳሳይ ዓመት ከተተከሉት ከ4 ቢሊየን በላይ ችግኞች ከ67 በመቶ መጽደቃቸውን በጥናት መረጋገጡን ጠቅሰው፤ ያሁኑ ደግሞ ከተተከሉት ችግኞች 70 በመቶ ይጸድቃል ተብሎ ይጠበቃል ነው ያሉት ፡፡